Kouga erf vrot paaie | News24
Kouga erf vrot paaie
DIE Kouga-munisipaliteit wou dienslewering agtermekaar kry om die toeloop van vakansiegangers te hanteer, maar het nie verwag dat die vlootvoertuie in so 'n swak toestand sou wees nie.
Só sê Elza van Lingen, die uitvoerende burgemeester.
"As die nuwe regering op plaaslike vlak, is een van ons belangrikste doelwitte dat ons vakansiegangers 'n goeie, onvergeetlike seisoen sal hê.
"Dit hang natuurlik af van ons voorbereidings vir die gewone toeloop van vakansiegangers en basiese dienste soos water- en elektrisiteitsvoorsiening, vullisverwydering en behoorlike rioolbestuur."
Volgens haar is die nuwe bestuur nie 'n funksionele vloot munisipale voertuie belowe nie, maar hulle het ook nie voertuie verwag wat in so 'n swak toestand is nie.
"Weens bepaalde prosedures was dit onmoontlik om die voertuie wat ons afgeskryf het, te vervang. Dit sal in 2017 gedoen word en 'n behoorlike forensiese oudit sal gedoen word," sê Van Lingen.
"Uit 'n vloot van 220 voertuie moet 72 afgeskryf word. Slegs agt word as in 'n goeie toestand beskou.
"Die diensvoertuie wat herstel kon word, is herstel. Die munisipaliteit het voldoende voorsiening gemaak deur bykomende voertuie te huur om te verseker dat die vullisverwydering en riooldienste glad verloop," sê Van Lingen.
Sy is ook ontevrede met die instandhouding van paaie. "Ons was baie teleurgesteld om by die departement van paaie en openbare werke te hoor dat daar nie geld is vir die instandhouding van Kouga se paaie nie.
"Boonop is die volle R75 miljoen wat aan die Sarah Baartman-distriksmunisipaliteit toegeken is, na ongefinansierde kapitaalprojekte in die oostelike deel van die provinsie herlei."
Daar is 'n hele aantal paaie wat in die jurisdiksie van die provinsiale departement van paaie en openbare werke val.
"Dit laat ons met groot vertakkende paaie soos Da Gama- en St. Francisstraat in Jeffreysbaai en Voortrekker-, Hoof- en Parkstraat in Humansdorp wat nie in stand gehou word nie.
"Daar is soortgelyke probleme in Hankey en Patensie waar 'n pad waarvoor die provinsie verantwoordelik is deur Hankey en Patensie loop."